拜仁恥辱性輸波 利華古遜下場贏即封王
2024年04月07日 10:01
東網電視
更多新聞短片
哈利卡尼捧盃夢即將破滅。(Getty Images)
德國冠軍爭逐即將提早完結,拜仁慕尼黑周六(6日)作客2比3輸畀今季升班嘅海登咸,而榜首利華古遜就1比0小勝柏林聯,利華古遜依家領先優勢拉開到16分,喺只剩6輪情況下,佢哋下周日(14日)只要主場擊敗雲達不來梅,就可宣告贏得德甲冠軍。
拜仁慕尼黑今場開局唔差,憑哈利卡尼同基拿比入波,半場領先2比0,點知換邊後演出突然走樣,被海登咸連入3球反勝3比2。今次係拜仁慕尼黑史上,首次面對新升班球隊領先2球下輸波,有傳教練杜曹會喺歐聯8強對阿仙奴前被炒,不過球會高層賽後證實,杜曹周中仍會繼續領軍。
拜仁輸波後,作客1比0贏柏林聯嘅利華古遜,喺榜首將優勢拉開到16分,下場聯賽贏雲達不來梅就提前封王,教練沙比阿朗素表示:「一切都未有定案,我哋仲要等多陣,依家要先專注周中歐霸盃,或者下個星期日會有嘢可以慶祝。」